**Д О К Л А Д**

**за дейността на Националния координационен механизъм по правата на човека през 2021 г.**

Националният координационен механизъм по правата на човека (НКМПЧ) е създаден с Решение № 796/19.12.2013 г. на Министерския съвет, като резултат от необходимостта за предприемане на конкретни стъпки към подобряване на координацията между държавните органи и независимите институции, занимаващи се с различни аспекти на правата на човека.

През 2021 г. НКМПЧ продължи своята дейност в условията на обявена извънредна епидемична обстановка.

Във връзка със Заповед № РД-01-677 на министъра на здравеопазването от 25 ноември 2020 г. и въведените временни противоепидемични мерки на територията на Република България, VIII-мото заседание на НКМПЧ се проведе с неприсъствено вземане на решения. Протоколът от заседанието бе разпространен до членовете на Механизма на 4 февруари 2021 г. Следват основни акценти от дневния ред на заседанието:

* Одобряване на позицията на Република България относно препоръките, отправени от държавите-членки на ООН към страната по време на 36-та сесия на Работната група за Универсален периодичен преглед на Съвета на ООН по правата на човека и създаване на експертна работна група за проследяване на изпълнението на препоръките;
* Утвърждаване на информация по изпълнението на неотложни препоръки, получени след представянето на IV-тия национален доклад на Република България по Международния пакт за граждански и политически права;
* Вземане на решение за подготовка на проект на Решение на МС за изплащане на обезщетения по уважени индивидуални жалби от Комитети по конвенции на ООН по правата на човека, по които Република България е страна;
* Дадено начало на подготовка за изготвянето на VII-мия национален доклад по Конвенцията на ООН против изтезанията и други форми на жестоко, нечовешко или унизително отнасяне или наказание.

В изпълнение на решенията на Механизма, бе създадена Работна група за изготвяне на План за действие за изпълнение на препоръките, приети от България в рамките на Третия цикъл на Универсалния периодичен преглед пред Съвета по правата на човека на ООН. В резултат на добрата междуведомствена комуникация, членовете на работната група изготвиха и одобриха национален план за действие за периода 2022-2024 г., който ще бъде представен за одобрение на IX-тото заседание на НКМПЧ.

Въз основа на принос на ресорните ведомства, МВнР изготви VII-мия национален доклад по Конвенцията на ООН против изтезанията и други форми на жестоко, нечовешко или унизително отнасяне или наказание. Проектът бе представен за обществено обсъждане и предстои неговото приемане на IX-тото заседание на НКМПЧ.

Извън решенията на VIII-то заседание на НКМПЧ, през м. март 2021 г. бе изготвено и изпратено становището на българските власти по допустимостта и основателността на жалба № 164/2020 г. по Факултативния протокол на Конвенцията за премахване на всички форми на дискриминация по отношение на жените.

През м. октомври 2021 г. бе предоставена допълнителна информация по заключителните препоръки на Комитета по икономически, социални и културни права. Те включваха въпроси на жилищните условия за лица от малцинствени групи; достъп до водоснабдяване и канализация; права на хората с увреждания; и включване на деца от ромски произход в образователната система.

През м. декември 2021 г. бе подготвен и изпратен официалният отговор на българската държава по индивидуална жалба № 4012/2021 г. пред Комитета по правата на човека по силата на Факултативния протокол към Международния пакт за граждански и политически права.

През годината продължи да функционира успешно мрежата от експерти на НКМПЧ, която осъществяваше редовна и бърза координация по редица въпроси, свързани с правата на човека. Отчитаме, че сътрудничеството с неправителствените организации следва да бъде задълбочено, включително чрез активизиране на участието на водещи НПО в следващите заседания на Механизма.

***Февруари 2022 г.***

***Дирекция „Права на човека“***